KIRJALLINEN KYSYMYS P-1805/99 esittäjä(t): Ilda Figueiredo (GUE/NGL) komissiolle. Irtisanomisuhka Siemens-ryhmän Portugalin tehtailla.



Virallinen lehti nro 219 E , 01/08/2000 s. 0028 - 0029



KIRJALLINEN KYSYMYS P-1805/99 esittäjä(t): Ilda Figueiredo (GUE/NGL) komissiolle (1. lokakuuta 1999) Aihe: Irtisanomisuhka Siemens-ryhmän Portugalin tehtailla Siemens-ryhmä uhkaa vähentää huomattavasti Portugalin tehtaidensa tuotantoa ja työpaikkoja ja valmistautuu siirtämään osan toiminnoistaan muille tehtaille. Esimerkiksi Casal do Marcossa Seixalissa sijaitsevan Indelman (Indústrias Electrodomésticas SA) johto on jo ilmoittanut siirtävänsä Renault-autoihin tarkoitettujen kaapeleiden koko tuotannon Liettuaan, mikä merkitsee yli 700 työpaikan menetystä. Erään portugalilaisen sähköteollisuusalan ammattiliiton mukaan Siemens on lopettanut myös Corroiosissa sijaitsevalla tehtaallaan telekommunikaatiolaitteistojen valmistuksen ja siirtää tilaukset Saksaan, mikä on aiheuttanut jo 80 työpaikan menetyksen. Tilanne on sama Évoran ja Sintran alueen Sabugon tehtailla. Tosiasiassa Siemens-ryhmän yritykset, mukaan lukien Indelma, ovat tehneet positiivista tulosta ja saaneet erilaisia avustuksia ja tukia, joiden arvo on yli miljardi escudoa ja joihin on sisältynyt yhteisön rahaa. 1. Ovatko Siemens-ryhmään kuuluvat portugalilaiset yritykset saaneet yhteisön rahoitusta? Jos ovat, kuinka paljon ja mistä ohjelmista? 2. Jos Siemens jatkaa toimintojen siirtämistä pois Portugalista ja hävittää näin työpaikkoja, vaaditaanko sitä maksamaan takaisin sen saama yhteisön rahoitus? 3. Mihin muihin toimiin komissio aikoo ryhtyä tässä asiassa? Michel Barnierin komission puolesta antama vastaus (28. lokakuuta 1999) Siemens-ryhmään Portugalissa kuuluvat yritykset ovat 4. lokakuuta 1999 mennessä saaneet rakennerahastoista 43 miljoonaa euroa teollisuusohjelma PEDIP II:n nykyisen eli vuosien 19941999 yhteisön tukikehyksen mukaisesti hyväksyttyihin hankkeisiin. Nämä maksut perustuvat 77 miljoonan euron maksusitoumuksiin ja niiden lopullinen määrä on selvillä vasta kun kaikki hankkeet on saatettu päätökseen. Maksusitoumuksia vastaavien investointien arvo on 559 miljoonaa euroa. Varat myönnetään investoijan ja Portugalin viranomaisten välillä tehtyjen sopimusten perusteella, ja 75 prosenttia niiden myöntämistä koskevien tukijärjestelmien julkisista menoista rahoitetaan Euroopan aluekehitysrahastosta (EAKR) ja Euroopan sosiaalirahastosta (ESR). Portugalin viranomaisten mukaan niillä ei ole tässä vaiheessa tietoa Siemensin toteuttamiin hankkeisiin liittyvistä kollektiivisista irtisanomisista tai toimintojen siirroista. Jos yritys ei noudata Portugalin viranomaisten kanssa tehtyä avustussopimusta, näiden viranomaisten velvollisuus on ryhtyä sopimuksessa mainittuihin oikeustoimiin, joihin on tarvittaessa sisällyttävä toimenpiteitä, joilla varmistetaan myönnettyjen varojen vastaavien osien takaisinperintä. Rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) 30 artiklassa säädetään, että seuraavalla ohjelmakaudella jäsenvaltioiden on varmistettava, että toimi ei enää saa rahaston tukea, jos kyseiseen toimeen kohdistuu viiden vuoden kuluessa siitä, kun toimivaltainen kansallinen viranomainen tai hallintoviranomainen teki päätöksen myöntää rahastoista tukea, sellaisia huomattavia muutoksia, jotka johtuvat tuotantotoimen lakkauttamisesta tai sijainnin muuttumisesta. Aikaisemmin tänä vuonna annettiin seuraavan ohjelmakauden suuntaviivat, joihin sisältyy periaatteellinen vaatimus siitä, että rakennerahastovaroja ei tulisi käyttää pelkästään olemassa olevan toiminnan siirtämiseen. (1) EYVL L 161, 26.6.1999.